
Taktilis rendszer-járáskép kapcsolata

A járás kialakulásáról, fejlődéséről, illetve a taktilis-szenzoros rendszerről számos kutatást
olvashatunk ((Pető I., 2012) (Mészáros, 2006) (Ángyán, 2005; Kiss és Kocsis, 2007)). Tipikus
fejlődés esetén 12-15 hónapos kor körül kezd el önállóan járni a gyermek. Azonban ebben
több minden szerepet játszik. Ilyen tényező a szenzoros zavar, ezen belül a taktilis rendszer
zavara. Jelen tudásunk szerint a szenzoros rendszerek közül nyolcat ismerünk; olfaktórikus,
gusztatorikus, interoceptív, auditív, vizuális, vesztibuláris, proprioceptív, illetve taktilis
rendszer. Ezek közül ötöt tudunk pedagógiai módszerekkel integrálni egy szenzoros rendszer
zavar esetén. A rendszerek egyidejű, összehangolt működése fontos mindennapjainkban,
hiszen tevékenységeink során elengedhetetlen szerepeket töltenek be, pl. a taktilis rendszeren
belül a hőérzékelés hiánya végett különböző fokozatú égési sérüléseket is szerezhetünk.
Beszélhetünk eltérő működés esetén hiper- vagy hiposzenzivitásról. A hiperszenzivitásnál a
külvilágból és saját testünkből érkező ingereket fokozott mértékben érzékeljük, míg
hiposzenzivitás esetén a szenzoros rendszer alulstimulált. Hiperszenzivitás esetén az
tapasztalható, hogy a különböző textúrájú ruhákat nem hajlandók viselni, erősen hárítják a
hintázást, hevesen reagálnak erősebb hangerejű zenére. Hiposzenzivitáskor pedig jellemző
lehet pl. a túlzott erősségű dobás, rúgás, simogatás, megfigyelhető a folyamatos ugrálás,
motoros nyugtalanság, illetve a fokozott ingerkeresés, impulzivitás is. A járásképre hatással
lehet egy ilyesfajta szenzoros zavar.
Kutatásomban ezt a kettő témakört vizsgálnám meg, hiszen ezek kapcsolatáról hivatalos
szakirodalmi összegzés még nem található. Célom, a taktilis rendszer és járáskép
kapcsolatának feltérképezése, és ezzel későbbi munkámban való alkalmazása, ezzel a szülők
és gyermekeik segítése. A további kutatások, eredmények várhatólag alátámasztanák
hipotézisemet, miszerint taktilis rendszer zavara hatással lehet/van a járáskép alakulására,
esetleges ortopédiai elváltozásokra.



